Marta väljasolemise käigus pidev  uksest sisse ja välja käimine oli hea võimalus naabri Wilbergile. Tulla uksest sisse, kasutada kurjasti ära juhust, kus ma Ettal mähet vahetasin ning teha lõpp laual seisvale Marta järgi jäetud puljongile. Ja nüüd on Wilberg täitsa seda meelt, et ta võib täiesti vabalt meie juures ka elada. Eile magas terve päeva saunas ja täna luusis igal võimalusel niisama toapeal ringi. Ilmselge puljongi lunimise ajal üritame vanaemaga võidu teda ikka uksest välja visata, aga nagu valimisreklaam, keerab Wilberg juba  väljalennu ajal suuna toapoole tagasi. Ülejäänud aja istub ta truult väljaspool akent aknalaual. Martale pakub ta oma sellise ülisõbraliku kohalolekuga muidugi suurt rõõmu. "Uuuu, emme, kus Wilberg on?" Aga niipea, kui eile õhtul Wilberg Etta lamamistooli vallutas, kukkus Etta suurest imestusest selili. Vähemalt viis korda järjest.